Egpaar in plaashuis buite Jeffreysbaai aangeval(Argieffoto: Lorraine Claasen) Vyf gewapende mans is steeds op vrye voet nadat hulle Woensdagaand ŉ egpaar in hul plaashuis in die omgewing van Smithtown, buite Jeffreysbaai in die Oos-Kaap, aangeval en beroof het. Sers. Majola Nkohli, polisiewoordvoerder, het gesê minstens een van die vyf mans het ŉ vuurwapen gehad. Hulle het die huis omstreeks 21:00 deur ŉ skuifdeur binnegeaan. “ŉ Verdagte met ŉ vuurwapen het die ouerige egpaar aangehou en die slagoffers is met kabels vasgebind,” het Nkohli gesê. Die mans het verskeie vuurwapens en ammunisie in ŉ kluis, asook drie televisiestelle en vier selfone gebuit. Die slagoffers, onderskeidelik 71 en 66 jaar oud, het hulself meer as ŉ uur later bevry en hulp ontbied. Die polisie het ŉ beroep op enigiemand met inligting oor die voorval gedoen om die ondersoekbeampte, sers. Monwabisi Peter, te bel by 042 200 6626.